Lena Heldzinger se ma het baie gesukkel om haar pa se skielike dood aan hartversaking te verwerk. Dit het daartoe gelei dat sy baie min liefde en omgee vir haar oudste dogter oorgehad het en haar gereeld 'n pak slae gegee het.
Sy is uiteindelik getroud, maar erken dat sy vir haar man baie ongelukkigheid veroorsaak het en dat sy 'n onaangename huweliksmaat was.
Teen die tyd dat sy kinders van haar eie gehad het, het Lena besef dat sy nie wou toelaat dat hulle so liefdeloos soos sy moes grootword nie en het daarna gestreef om uit te vind wat in haar lewe geskort het.
Op daardie stadium het sy in 'n drukkersfabriek gewerk waar haar kollegas vir haar vertel het van God se liefde en dat Jesus ook vir haar sondes gesterf het.
Dit was egter eers later, gedurende 'n opelug tent byeenkoms, dat Lena uiteindelik die besluit geneem het om haar lewe aan Jesus oor te gee.